section_heading: Životopis
paragraph_text: David Brubeck je rođen u Concordu kod San Francisca u Kaliforniji, od oca Petea koji je imao govedarski ranč; majka Elizabeth je bila školovana klasična pijanistica koja je davala poduke iz klavira. Kako bi nastavio posao na obiteljskom ranču (njegova starija braća Howard i Henry već su se već bavila glazbom), započeo je studij veterinarstva na College of the Pacific u Stocktonu (Kalifornija), da bi ubrzo prešao na studij glazbe na istom visokom učilištu. 1942. godine je obranio bakalaureat, te je odmah unovačen u američku vojsku. Služio je na europskom ratištu, gdje je svirao klavir i predvodio vojnički glazbeni sastav. Razvojačen je nakon četiri godine vojne službe, te je nastavio studij kompozicije, na Mills Collegeu u Oaklandu.